钦定古今图书集成/明伦汇编/氏族典/第365卷 > 《廖用贤尚友录》 > 岑文本
## 钦定古今图书集成/明伦汇编/氏族典/第365卷 > 《廖用贤尚友录》 > 岑文本

按《唐书岑文本传》：“文本字景仁，邓州棘阳人。祖善方，
后梁吏部尚书，更家江陵。父之象，仕隋为邯郸令，坐
为人讼，不得申。文本年十四，诣司隶理冤，辨对无所
诎，众属目，命作《莲华赋》，文成，合台嗟赏，遂得直。萧铣
僭号，召为中书侍郎。河间王孝恭平荆州，其下欲掠
寇，文本说孝恭厚抚以劝未附。孝恭善之，署文本别”
驾。从击辅公祏，典檄符，进署行台考功郎中。贞观元
年，除秘书郎。李靖荐于帝，擢中书舍人。时颜师古为
侍郎，自武德以来，诏诰或大事，皆所草定，及得文本，
号“善职”，而敏速过之。或策令丛遽，敕吏六七人泚笔
待，分口占授，咸无遗意。师古以谴罢，乃授文本侍郎。
逾年为令。从伐辽东，至幽州，暴病卒。